Krever at dronning tar avstand fra farens fortid
Dronningens far, Jorge Zorreguieta (85), var landbruksminister under Argentinas beryktede diktator Jorge Videla, som satt med makten fra 1976 til 1981. Militærjuntaen til Videla holdes ansvarlig for forsvinningen til nærmere 30.000 mennesker under den såkalte «skitne krigen» mot politiske motstandere. Mange av dem som forsvant, antas å ha blitt kastet levende ut fra fly over Atlanterhavet. Jorge Zorreguieta har tidligere benektet at han visste noe om forsvinningene. Men historikeren Michiel Baud, som ble oppnevnt av regjeringen i Haag til å granske Zorreguietas rolle, konkluderer med at han må ha visst noe om at opposisjonelle ble torturert og at mange forsvant.Flere argentinere som bor i Nederland krever nå at dronning Maxima må ta offentlig avstand fra farens rolle i juntaregimet. - Zorreguieta visste helt klart hva som foregikk, sier Pablo Jannes, argentiner som har bodd i Nederland siden 1980-tallet. - Hvorfor kan ikke Maxima bare si «min far lyver når han sier at han ikke visste noe»? spør Jannes. - Selvfølgelig var ikke Maxima en del av diktaturet. Men jeg synes ikke hun har gjort nok for å ta avstand fra farens fortid, sier han.Kontroversen rundt Jorge Zorreguieta og datteren Maxima var stor da hun giftet seg med daværende kronprins Willem-Alexander i 2002, og han fikk blant annet ikke komme til Nederland for å overvære datterens bryllup. I årene som har gått, har debatten om Maximas familiebakgrunn stilnet noe. Men den tok fart igjen da hun tidligere denne uken ble dronning da Willem-Alexander overtok tronen etter sin mor dronning Beatrix, som valgte å abdisere. Maximas foreldre valgte også å la være å komme til tronovertakelsen for å unngå å skape mer styr om saken. - Men selv om han lot være å komme til kongeseremonien og til bryllupet, så betyr ikke det at vi har glemt, sier Claudia Piazza (25), som jobber som servitør på en argentinsk restaurant i Amsterdam, og Juan Joaquin Medina (61), som flyktet fra diktaturet i Argentina på 1970-tallet.
Den ferske dronning Maxima er svært populær både i Nederland og i fødelandet Argentina. Men stadig flere krever at hun må ta avstand fra sin fars fortid som minister i det tidligere juntaregimet i Argentina.